ຊາວໜຸ່ມມຽນມາປຸກລະດົມ ເພື່ອປະຊາທິປະໄຕ ໃນມຽນມາ
ກຸ່ມ "Generat​ion Wave" ​ໃຊ້ CD ​ໃບ​ປີວ​ ແລະຂຽນ​ຄໍາ​ເວົ້າ​ໃສ່​ຕາມ​ຝາ​ ຫລື​ບ່ອນ​ຕ່າງໆ ເພື່ອ​ກະຈາຍ​ຄໍາ​ຕໍາ​ໜິຕິຕຽນ​ຂອງ​ເຂົາ​ເຈົ້າອອກໄປ.
ນັບເປັນເວລາຫລາຍສິບປີມາແລ້ວ ທີ່ລັດຖະບານທີ່ກົດຂີ່ຂົ່ມເຫັງປະຊາຊົນຂອງມຽນມາໄດ້ ກະຕຸ້ນໃຫ້ພວກນັກເຄື່ອນໄຫວໃນທົ່ວໂລກ ທໍາການປະທ້ວງຕໍ່ພວກນັກການເມືອງ ແລະ ຢູ່ຕໍ່ໜ້າສະຖານທູດມຽນມາແຫ່ງຕ່າງໆ ການປະທ້ວງຢູ່ພາຍໃນປະເທດເອງນັ້ນ ແມ່ນບໍ່ ສູ້ມີຂຶ້ນ ເນື່ອງຈາກການຖືກໂທດຢ່າງໜັກ ເຖິງຢ່າງໃດກໍດີ ພວກເຄື່ອນໄຫວໄວໜຸ່ມກຸ່ມ ນ້ອຍໆກຸ່ມນຶ່ງພາກັນສ່ຽງໄພ ເພື່ອຊຸກຍູ້ໃຫ້ຄົນລຸ່ນເຂົາເຈົ້າ ທໍາການກົດດັນໃຫ້ມີລະບອບ ປະຊາທິປະໄຕໃນປະເທດ ນາຍ Daniel Schearf ຜູ້ສື່ຂ່າວວີໂອເອ ລາຍງານມາຈາກ ຊາຍແດນໄທຕິດກັບມຽນມາ ດັ່ງສິງຈະນໍາລາຍລະອຽດມາສະເໜີທ່ານໃນອັນດັບຕໍ່ໄປ ຢູ່ໃນເຮືອນຫລັງນຶ່ງໃນໄທ ບໍ່ໄກຈາກຊາຍແດນມຽນມາ ພວກນັກສິນລະປິນໜຸ່ມຈຸນຶ່ງພາກັນຮ້ອງເພງຕໍ່ຕ້ານການເລືອກຕັ້ງທີ່ເປັນບັນຫາຂັດແຍ້ງກັນໃນມຽນມາ ແລະລັດຖະ ບານທະຫານ ຢູ່ທີ່ນັ້ນ ເຂົາເຈົ້າພາກັນຮ້ອງເພງວ່າ ລັດຖະບານບໍ່ນັບຖືກົດໝາຍ ສາສະໜາ ຫລືພວກຍຸວະຊົນຂອງປະເທດ ເຂົາເຈົ້າເອີ້ນເຂົາເຈົ້າເອງວ່າ “ຄື້ນຟອງແຫ່ງຍຸກສະໄໝ” ແລະເຂົາເຈົ້າບໍ່ຢາກໃຫ້ເປີດເຜີຍຊື່ຂອງເຂົາເຈົ້າ ເພາະວ່າເຂົາເຈົ້າພາກັນກັບຄືນເມືອມຽນມາຢູ່ເລື້ອຍໆ ເພື່ອກະຈາຍສານຂອງເຂົາເຈົ້າອອກໄປ ທີ່ວ່າລັດຖະບານບໍ່ຖືກຕ້ອງຕາມກົດໝາຍ ແລະມຽນມາຕ້ອງການປະຊາທິປະໄຕ ພວກເຄື່ອນໄຫວຊາວໜຸ່ມເຫລົ່ານີ້ ແມ່ນພາກັນເຮັດວຽກ ໃນຍາມກາງຄືນ ຊຶ່ງເປັນເວລາທີ່ພວກເຂົາເຈົ້າສາມາດ ຫລີກລ່ຽງເຈົ້າໜ້າທີ່ ໄດ້ດີກວ່າ ທ້າວ ໂບໂບ ຊຶ່ງເປັນຜູ້ນຶ່ງໃນບັນດາຜູ້ຈັດຕັ້ງກຸ່ມດັ່ງກ່າວນີ້ຂຶ້ນມາ ກ່າວວ່າ ໃນມຽນມາ ພວກສະມາຊິກຂອງເຂົາເຈົ້າພາກັນໃຊ້ ແຜ່ນ CD ໃບປີວໂຄສະນາແລະ ຂຽນຄໍາເວົ້າໃສ່ຕາມຝາ ຕາມເດິ່ນ ຫລືບ່ອນຕ່າງໆ ເພື່ອກະຈາຍຄໍາຕໍາໜິຕິຕຽນຂອງເຂົາເຈົ້າອອກໄປ ຊຶ່ງ ທ້າວໂບໂບ ກ່າວວ່າ: ຢູ່ຕາມຝາເບື້ອງນຶ່ງຂອງເຮືອນຫລັງນັ້ນ ມີປ້າຍ ຫລື poster ທີ່ມີຮູບພາບຂອງພວກສະມາ ຊິກຂອງເຂົາເຈົ້າ ຊຶ່ງເວລານີ້ກໍາລັງຖືກຂັງຢູໃນຄຸກມຽນມານັ້ນ ທ່ານໂບໂບ ກ່າວວ່າ ພວກສະມາຊິກຂອງເຂົາເຈົ້າ 21 ຄົນຖືກຂັງຄຸກ ຍ້ອນທໍາການຕໍາໜິຕິຕຽນລັດຖະບານ ຄໍາອະທິບາຍຢູ່ກ້ອງຮູບ ບອກໃຫ້ຮູ້ວ່າແຕ່ລະຄົນ ຖືກໂທດຂັງຄຸກດົນປານໃດ ຊຶ່ງບາງຄົນເປັນ ເວລາຫລາຍສິບປີກໍມີ ສະມາຊິກຄົນນຶ່ງຂອງກຸ່ມ Generation Wave ທີ່ເອີ້ນລາວເອງວ່າ “Menu” ກ່າວວ່າ ພວກທີ່ຢູ່ໃນຄຸກນັ້ນ ຫລາຍຄົນແມ່ນໝູ່ເພື່ອນຂອງລາວ ທ້າວ Menu ເຄີຍຖືກຈັບກຸມມາແລ້ວ 2 ເທື່ອ ເທື່ອຫລ້າສຸດລາວຖືກ ຈໍາຄຸກເປັນເວລາປີປາຍຍ້ອນໄດ້ ທໍາການຕິດຕໍ່ກັບພວກນັກເຄື່ອນ ໄຫວຄົນອື່ນໆເທົ່ານັ້ນ ທ້າວ Menu ເວົ້າວ່າ ລາວຢ້ານວ່າລາວຈະຖືກຂັງຄຸກອີກ ເພາະວ່າລາວເຄີຍຖືກຈັບມາກ່ອນແລ້ວ ລາວຈຶ່ງຢ້ານຕື່ມຂຶ້ນອີກ ແຕ່ລາວຕັ້ງຄໍາຖາມຂຶ້ນມາວ່າ ຖ້າພວກເຮົາຢ້ານຖືກຈັບ ແລະກໍພາກັນໜີອອກມາໝົດ ແລ້ວແມ່ນໃຜຈະທໍາການຕໍ່ສູ້ ຕໍ່ໄປ ຊຶ່ງລາວກ່າວວ່າ ບໍ່ມີໃຜດອກ ທີ່ຈະຕໍ່ສູ້ເພື່ອປະເທດຂອງເຂົາເຈົ້າ ສະມາຊິກຂອງກຸ່ມ Generation Wave ອີກ 2 ຄົນໃຊ້ສໍຂາວຂຽນໃສ່ທາງຈອດລົດໃຫ້ເບິ່ງ ເພື່ອສະແດງໂຕຢ່າງຂອງຄໍາເວົ້າປະທ້ວງ ທີ່ພວກເຂົາເຈົ້າລັກຂຽນ ໃນທີ່ຕ່າງໆ ຢູ່ໃນມຽນມານັ້ນ ເຂົາເຈົ້າຂຽນ ປີ 2010 ໂດຍແຕ້ມຮູບກະໂຫລກຫົວຄົນ ອ້ອມໂຕເລກ ແລະໃຊ້ຄໍາວ່າ “ຄັດເລືອກ” ແທນຄໍາວ່າ ເລືອກຕັ້ງ ຊຶ່ງບໍ່ເປັນຄໍາຕໍາໜິຕິຕຽນທີ່ອ້ອມຄ້ອມປານໃດ ຕໍ່ການເລືອກຕັ້ງຄັ້ງທໍາອິດຂອງມຽນມາ ໃນຮອບສອງທົດສະວັດຜ່ານມາ ລັດຖະບານກ່າວວ່າ ການປ່ອນບັດເລືອກຕັ້ງໃນວັນທີ 7ພະຈິກເດືອນແລ້ວນີ້ແມ່ນພາກສ່ວນນຶ່ງຂອງແຜນການເພື່ອຫັນປ່ຽນປະເທດກັບຄືນສູ່ການປົກຄອງຂອງພວກພົນລະເຮືອນ ຫລັງຈາກພວກລັດຖະບານທະຫານປົກຄອງປະເທດ ມາໄດ້ເກືອບ 50 ປີ ແຕ່ພວກຕໍາໜິຕິຕຽນເອີ້ນການເລືອກຕັ້ງຄັ້ງນີ້ ວ່າເປັນການເລືອກຕັ້ງຈອມປອມ ທີ່ເຮັດໃຫ້ອໍານາດຂອງພວກທະຫານ ໝັ້ນຄົງຍິ່ງຂຶ້ນໄປອີກ ນອກຈາກຮູບຂອງພວກນັກເຄື່ອນໄຫວທີ່ຖືກຄຸກນັ້ນແລ້ວ ຢູ່ຕາມຝາເຮືອນຫລັງນັ້ນ ແລະ ຢູ່ທາງຂ້າງຂອງ guitars ຂອງ ເຂົາເຈົ້າ ກໍມີຮູບຖ່າຍຂອງທ່ານ ນາງອອງຊານຊູຈີ ຜູ້ນໍາເພື່ອປະ ຊາທິປະໄຕໃນມຽນມາຕິດຢູ່ນໍາ ລັດຖະບານໄດ້ຫ້າມທ່ານນາງອອງຊານຊູຈີ ເຂົ້າຮ່ວມໃນການເລືອກຕັ້ງ ແລະຍຸບພັກສັນນິບາດແຫ່ງຊາດເພື່ອປະຊາທິປະໄຕຂອງທ່ານນາງ ທີ່ໄດ້ຄັດຄ້ານບໍ່ເຂົ້າຮ່ວມໃນການເລືອກຕັ້ງ ທ່ານນາງໄດ້ຖືກປ່ອຍອອກຈາກການຖືກກັກໂຕໃຫ້ຢູ່ແຕ່ໃນບໍລິເວນບ້ານເຮືອນມາ 7 ປີ ຫລັງຈາກການເລືອກຕັ້ງ ຜ່ານພົ້ນໄປໄດ້ ພຽງ 1 ສັບປະດາ ທ້າວ Menu ກ່າວວ່າ ເຂົາເຈົ້າໄດ້ຮັບຄວາມດົນຈິດດົນໃຈ ຈາກທ່ານນາງອອງ ຊານຊູຈີ ຜູ້ທີ່ໄດ້ຮັບລາງວັນໂນແບລຂະແໜງສັນຕິພາບ ຍ້ອນທ່ານນາງໄດ້ກ່າວວ່າ ມຽນມາບໍ່ສາມາດເປັນປະເທດເສລີຢ່າງແທ້ຈິງໄດ້ ຕາບໃດທີ່ປະຊາຊົນຍັງມີຄວາມຢ້ານກົວຢູ ທ້າວໂບໂບ ກ່າວວ່າ ເຂົາເຈົ້າໃຊ້ເວັບໄຊ້ຂອງເຂົາເຈົ້າ ແລະການສະແດງອອກໃນທາງສິນ ລະປະ ເພື່ອຮຽກຮ້ອງໄປຍັງພວກຊາວໜຸ່ມຂອງມຽນມາ ໃຫ້ເຂົາເຈົ້າຊອກຮຽນຮູ້ກ່ຽວກັບ ສະພາບການໂຕຈິງຂອງປະເທດ ແລະໃຫ້ເອົາຊະນະຄວາມຢ້ານກົວຂອງເຂົາເຈົ້າ ແລະກົດ ດັນໃຫ້ມີປະຊາທິປະໄຕ ເນື້ອໃນຂອງເພງນີ້ ແມ່ນປະນາມພວກທະທານທີ່ເຂັ່ນຂ້າປະຊາຊົນແລະລະເມີດສິດທິຂອງເຂົາເຈົ້າ ເຖິງແມ່ນພວກທະຫານຈະກໍາອໍານາດຢ່າງເຄ່ງຄັດ ຢູ່ໃນປະເທດຢູ່ກໍຕາມ ແຕ່ພວກສະມາຊິກຂອງກຸ່ມ Generation Wave ກໍພາກັນຕັ້ງຄວາມຫວັງໄວ້ວ່າ ຕາບໃດພວກເຂົາເຈົ້າທໍາການ ຕໍ່ສູ້ຕໍ່ໄປ ມຽນມາ ໃນມື້ນຶ່ງ ກໍຈະກາຍເປັນປະເທດທີ່ມີລະບອບປະຊາທິປະໄຕ ຢ່າງແທ້ຈິງ